CELEX: 62010CN0531
Language: lt
Date: 2010-11-16 00:00:00
Title: Byla C-531/10: 2010 m. lapkričio 16 d. pareikštas ieškinys byloje Europos Komisija prieš Slovakijos Respubliką

29.1.2011   
            
            
               LT
            
            
               Europos Sąjungos oficialusis leidinys
            
            
               C 30/22
            
         2010 m. lapkričio 16 d. pareikštas ieškinys byloje Europos Komisija prieš Slovakijos Respubliką
   
   (Byla C-531/10)
   ()
   2011/C 30/37
   Proceso kalba: slovakų
   
      Šalys
   
   
      Ieškovė: Europos Komisija, atstovaujama C. Zadra ir J. Javorský
   
      Atsakovė: Slovakijos Respublika
   
      Ieškovės reikalavimai
   
   
               —
            
            
               Pripažinti, jog dėl to, kad Slovakijos Respublikos Transporto, pašto ir telekomunikacijų ministerija sudarė tarptautinės svarbos konsultacinių paslaugų teikimo sutartį, iš anksto neskelbdama skelbimo apie pirkimą, Slovakijos Respublika neįvykdė įsipareigojimų pagal draudimo diskriminuoti ir skaidrumo principus, įtvirtintus SESV 49 ir 56 straipsniuose ir nurodytus Direktyvos 2004/18/EB (1) 2 straipsnyje.
            
         
               —
            
            
               Priteisti iš Slovakijos Respublikos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Slovakijos Respublikos Transporto, pašto ir telekomunikacijų ministerija sudarė paslaugų teikimo sutartį, kuri dėl sutarties vertės, reikiamų techninių žinių ir fakto, jog ankstesnis paslaugų teikėjas buvo kitos valstybės narės įmonė, buvo tarptautinės svarbos. Sutartis buvo sudaryta iš anksto neskelbiant skelbimo apie pirkimą. Dėl to buvo akivaizdžiai pažeistas skaidrumo principas, nes kiti subjektai, išskyrus tuos, kuriuos savo nuožiūra pasirinko ir į kuriuos kreipėsi ministerija, nebuvo informuoti apie šią sutartį ir neturėjo galimybės pateikti pasiūlymo. Pažeisdama skaidrumo principą ministerija taip pat pažeidė ir draudimą diskriminuoti, nes skirtingai vertino grupę įmonių, kurioms pranešė apie viešąją sutartį, ir grupę įmonių, įskaitant ne Slovakijos Respublikoje įsisteigusias įmones, kurios nebuvo informuotos, tačiau galėjo būti suinteresuotos šia viešąja sutartimi. Kadangi sutartis sudaryta netaikant atviro konkurso procedūros, pati ministerija atsisakė pranašumų, kuriuos tokiu atveju galėjo suteikti vidaus rinka ir dėl kurių ji būtų galėjusi gauti patį palankiausią pasiūlymą konsultacinėms paslaugoms teikti iš kuo daugiau Europos Sąjungos įmonių.
   
      (1)  2004 m. kovo 31 d. Europos Parlamento ir Tarybos direktyva 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo (OL L 134, p. 114; 2004 m. specialusis leidimas lietuvių k., 6 sk., 7 t., p. 132).